In nomine sancte et individue Trinitatis, Patris et Filii et Spiritus Sancti, amen. Cum propter delictum prevaricacionis primi parentis, sevientis dyaboli monitu, humani generis successio sit transitoria et mortalis, et nichil sit cercius morte et nichil incercius hora, idcirco ego Petrus de Campo Diverso, decretorum doctor licenciatusque in legibus, canonicus et senescallus Eduensis, necnon rector et curatus parochialis ecclesie de Noulayo, Eduensis dyocesis, per Dei graciam sanus mente et corpore, considerans et attendens mundi pericula que cothidie eveniunt et per diversos casus fortuitos evenire possunt, timens merito mortis periculum, ne ab hoc seculo decedam intestatus, cum de tempore non habeamus nisi nunc, volens et cupiens dictam horam mortis prevenire et saluti anime mee operibus misericordie in bona prosperitate mentis et corporis providere, tractatu et deliberacione matura prehabitis, de me, rebus et bonis meis a Deo mihi collatis meum testamentum seu meam ultimam voluntatem, revocando omnem aliam seu omne aliud, si quam vel si quod unquam feci, condo, facio, dispono et ordino, prout inferius continetur, et cum non habeam nisi tria, videlicet animam, corpus et bona temporalia, a digniori inchoando. Primo, animam meam, dum egressa fuerit a corpore, reddo et commendo altissimo Creatori meo qui eam et cuncta de nichillo creavit, necnon eam suo precioso sanguine redemit, gloriosissimeque ejus matri virgini Marie totique curie celesti. Item, remitto omnes rancores et injurias michi a quibuscumque personis dictas et illatas. Item, volo et ordino quod ante omnia clamores et debita mea persolvantur per manus executorum meorum inferius nominandorum. Item, sepulturam corporis seu cadaveris mei, cum anima erit ab eo egressa, eligo in capella beati Lazari Eduensis, quasi in medio navis dicte capelle, ante crucifixum, in loco in quo est quedam tomba in qua est mea representatio, prout et secundum quod venerabiles et discreti viri domini decanus et capitulum ecclesie Eduensis eorum gracia alias michi concesserunt, et volo et ordino quod in casu quo oporteret me de hac vita decedere, quod absit, videlicet a Rothomago et Avenione citra inclusive, quod executores mei vel alter ipsorum faciant corpus meum defferi Edue et in loco superius declarato sepeliri. Item, do et lego predictis dominis decano et capitulo Eduensi, pro pidencia omni de ecclesia die obitus mei, quindecim francos auri, boni et justi ponderis, semel, et erunt illa die tres misse, quarum una erit de beata Maria, secunda de sancto Spiritu et tertia de Deffunctis, cum vigiliis sollempnibus in die precedenti et processione ad corpus meum usque ad ecclesiam seu capellam beati Lazari defferendum. Item, volo et ordino quod luminare meum dicta die sit de centum libris cere, videlicet in torchiis duodecim quinquaginta libre et in cereis alie quinquaginta. Item, pulsatoribus campanarum dicte capelle beati Lazari, do et lego quatuor francos semel, ita tamen quod pulsabunt ante nonam in vigilia unum magnum gallice glay, et in crastino ante primam unum aliud sicut consuevit fieri Parisius in casu consimili. Item, do et lego etiam quatuor francos semel hostiariis, pro juribus eorum, racione panni et paramentorum meorum brodatorum super corpus meum dicta die positorum. Item, volo et ordino dicta die centum missas pro deffunctis in capella primo dicta pro remedio anime mee, patris et matris, necnon domini mei et patrui domini quondam Guidonis de Campo Diverso celebrari, et cuilibet sex albos parvos, tam pro vigiliis quas tenebitur secrete dicere quilibet presbiter quam pro missa, dari. In residuo vero dicta die volo consuetudinem et statuta dicte ecclesie Eduensis observari. Item, volo et ordino tricennale meum ac annuale meum sollempniter fieri in choro dicte ecclesie, pro quorum quolibet, scilicet tricennalis et annualis, volo sex francos auri semel distribui inter presentes dominos beneficiatos et alios choriales dicte ecclesie interessentes in vigiliis et in missa. Item, missam tricesimi mei celebranti do et lego ac volo dari semel quatuor francos auri, dum tamen dicat vigilias, et dicet eas ad altare propinquius. Item, do seu volo dari per executores meos inferius nominatos semel duobus presbiteris bonis et ydoneis, per executores meos eligendis, viginti quinque francos auri, dum tamen celebrans missam illa die dicat vigilias pro deffunctis, et volo et ordino quod dicti capellani qui dicta tricennale et annuale mea celebrabunt, celebrent et celebrare teneantur ad altare propinquius sepulture mee. Item, relinquo, do et lego ecclesie Eduensi octo centum francos boni auri et justi ponderis accipiendos super pecunia mea, vaxella, libris et aliis bonis meis una cum paramentis brodatis et vendicione domus mee claustralis, sub hoc pacto et ea conventione quod dicti domini se de presenti onerabunt de uno anniversario decem librarum Turonensium annuatim in dicta ecclesia die obitus mei perpetuis temporibus celebrando in utraque ecclesia et amortizatarum, una cum De profundis, Pater noster et tribus collectis, videlicet Inclina pro me, Deus in cujus miseracione pro quiescentibus in dicta ecclesia et Fidelium generaliter pro omnibus, per vicarium dicte ecclesie, in omnibus processionibus, ante crucifixum, in navi faciendis, perpetuis temporibus dicendis, et ordinabunt domini dicte ecclesie quantum distribuetur in qualibet processione inter presentes in eadem. Item, volo et ordino quod die obitus mei paramenta mea rubea brodata que legavi ecclesie supradicte ponantur supra corpus meum et de hinc in antea supra magnum altare beati Lazari in omnibus festis sollempnibus, quorum ymagines et representaciones sunt in eisdem. Item, volo et ordino quod in dictis processionibus in quibus dicetur De profundis, etc., ut supra, nichil recipiant absentes, etiam infirmi, valetudinarii vel alias legitime excusati, sed solum presentes, sicut est fieri consuetum in dicta ecclesia in laudibus omnium Sanctorum in quadragesimo. Item, do et lego Domui Dei de Caustro Eduensi lectum meum de parva camera in qua jaceo, potissime in hieme, munitum culcitra, pulvinali et uno cohopertorio bono et decenti secundum dictum lectum, una cum uno franco semel pro pictancia pauperum dicte Domus Dei die obitus mei. Item, do et lego successori meo curato de Noulayo, vel archipresbitero seu canonico possidenti dictam curiam semel tres francos aureos pro vigiliis et, in crastino, missa ad notam, cum duodecim personis, celebrandis. Item, curato de Beata Maria, Sancto Johanne in Crota et Sancti. Quintini Eduensis do et lego semel cuilibet duos francos pro eisdem vigiliis et missa in eorum ecclesiis celebrandis. Item, do et lego sacrosancte capelle regalis palacii Parisius, ubi est inhumatus dominus meus et patruus, centum francos semel, pro uno anniversario annuatim sollempniter perpetuis temporibus in dicta capella pro remedioque dicti domini mei et meo celebrando. Item, do et lego domino Johanni de Montecelino, capellano meo, qui michi longis temporibus servivit fideliter, Breviarium meum ad usum Eduensem quod alias ab eo titulo permutacionis habui, una cum Biblia mea et Vita deaurata mea. Item, dicto capellano meo adhuc do et lego sex taxas argenteas de minoribus quas habeo, ponderantes sex marchas argenti. Item, Straboni, famulo meo, qui equos meos gubernat, do et lego mediocrem trium equorum meorum, una cum salario suo temporis preteriti, si teneor sibi in aliquo. Item, Pasquete, ancille mee, do et lego etiam semel sex francos ultra salarium suum de quo ipsa est omnino satisfacta, ut patet per quittanciam. Item, do et lego semel Johanni Charin, presbitero commensali meo necnon matriculario Eduensi et in parte custodi domus mee, unam caudam melioris vini existentis in cavea domus mee. Item, Girardo Bourgoin, choriali Eduensi, clerico meo, etiam custodi dicte domus mee cum predicto presbitero, do et lego etiam semel duos poincetos vini albi et unam caudam vini rubei existentis in dicta cavea. Item, volo et ordino quod si domini ecclesie Eduensis non velint pro summa et bonis predictis in eorum processionibus semper dicere illud quod supra ordinavi, quod executores mei qui onus execucionis acceptabunt possint secundum eorum consciencias moderare. Item, do et lego cuilibet executorum meorum vacanti et acceptanti onus dicte execucionis viginti quinque francos pro pena et laboribus suis semel, excepto predicto domino Johanne Gentilz, capellano meo, cui credo bene superius satisfecisse. Item, volo et ordino quod onus execucionis bonorum meorum post decessum meum non tradatur heredibus meis nec alicui ipsorum, etiam tradendo cautionem, non obstante quacunque consuetudine Burgundie vel alterius patrie, sed exequantur dicta bona mea modo et forma predictis per executores meos inferius nominatos, vel ipsorum duos, et in casu in quo ipsi nec ipsorum aliquis vellent onus dicte execucionis acceptare, volo et ordino quod domini de capitulo Eduensi possint et valeant eligere et nominare duos in eorum consciencias qui dicta legata et alia superius per me ordinata habeant de bonis meis adimplere et residuum heredibus meis fideliter tradere. Item, do et lego Johannete dicte la Cordeliere, alias la Muliere, uxorate in Edua, decem francos semel. Hujus autem testamenti mei seu ultime voluntatis mee, omni alia ordinacione seu testamento si unquam alias feci, per hoc presens testamentum meum penitus per me ante omnia revocata, executores meos facio, constituo et ordino, confidens certifficatus de eorum conscienciis et probitate necnon cujuslibet ipsorum, venerabiles et discretos viros magistrum Petrum de Monte Joco, canonicum Eduensem, prepositum in eadem ecclesia, dominum Girardum de Costa et dominum Johannem Maceoti, canonicos Eduenses, et discretos viros dominum Guillelmum de Chaucins, presbiterum et consanguineum meum necnon capellanum perpetuum in sacrosancta capella regalis palacii Parisius, et dominum Johannem dictum le Gentilz, capellanum meum, et eorum quemlibet, ita quod si omnes in presenti execucione mea vacare seu interesse noluerint vel non potuerint, duo ipsorum dum tamen dominus Guillelmus predictus, consanguineus meus sit unus de duobus si voluerit, vaquare, presentem ordinacionem meam exequentur, quibus executoribus meis omnibus quinque superius nominatis, quatuor, tribus aut saltem duobus, etc. Datum et actum in presentia jurati nostri, die lune post festum Annuntiacionis Dominice, que fuit tricesima die mensis marcii, anno Domini millesimo CCC° nonagesimo tercio, presentibus venerabilibus et discretis viris dominis Radulpho de Taigneria, priore prioratus de Vanosia, Petro de Grangia, canonico Eduensi, Hugone Daugerant, domicello, Guillelmo Fortis, Droyno Marescalli, Petro Bailleti, Simone Surret, clericis, Richardo Barbitonsoris et Perrino dicto Gomer, testibus ad hec vocatis et rogatis.